《癸丑夏五避海氛于秦氏水渠之含晖阁即事成句》
清代·钱维桢

故乡重到月初斜，觅得深林便作家。高阁上齐横岸柳，疏篱曲护小池花。

乱山隐隐围村屋，流水声声杂纬车。最是主人情意好，移樽新晕颊边霞。

几向深公试买山，碍人芳草不须删。移花圃畔呼童莳，踏月溪边送客还。

石砚尘生缘意懒，萱帷病减觉身闲。推窗日日登楼望，思在渔樵半席间。

作者简介：钱维桢，字榕初，清无锡人，廪贡生，候选训导，砥学敦行，尝与余治创江阴义塾。年七十五卒。